Slenter kul dié met pakkies | Netwerk24
Slenter kul dié met pakkies
Die Suid-Afrikaanse Poskantoor waarsku die publiek teen 'n nuwe slenter waarmee mense oortuig word om geld by bedrieërs se bankrekening in te betaal.
Johan Kruger, woordvoerder van die poskantoor, sê hulle het bewus geraak van die slenter waarmee mense per SMS in kennis gestel word dat 'n pakkie, wat aan hulle geadresseer is, weens uitstaande doeanegeld teruggehou word.
Mense word dan in die SMS gevra om op 'n skakel te klik wat hulle na 'n webtuiste vat. Daar moet hulle dan hul kredietkaartbesonderhede verskaf sodat die uitstaande bedrag betaal kan word en hulle die pakkie kan kry.
Volgens Kruger is die nommer wat verskaf word, vals en nie deur die poskantoor uitgereik nie.
"Mense wat die boodskap kry, moet dit dadelik uitwis en by die poskantoor aanmeld."
Hy sê die poskantoor sal nooit vra dat enige uitstaande geld betaal word voordat pakkies afgehaal word nie.
"As daar betalings is, sal mense dit in die poskantoor kan betaal wanneer hulle hul pakkies kom afhaal," sê hy.